সমুদ্রবর্তী এলাকা ও সমুদ্রবন্দরগুলোকে আবহাওয়া অধিদপ্তর থেকে ৩ নম্বর সতর্কতা সঙ্কেত দেখিয়ে যেতে বলা হয়েছে। নিম্নচাপটি রায়মঙ্গল নদী দিয়ে বাংলাদেশ-পশ্চিমবঙ্গ উপকূল অতিক্রম করে গাঙ্গেয়-পশ্চিমবঙ্গ ও বাংলাদেশ এলাকায় অবস্থান করছে।  আবহাওয়া অধিদপ্তর জানিয়েছে, এটি আরো উত্তর-উত্তরপশ্চিম দিক অগ্রসর হয়ে ধীরে ধীরে দুর্বল হয়ে পড়বে। বঙ্গোপসাগরে সৃষ্ট মৌসুমী নিম্নচাপটি চট্টগ্রাম বন্দর থেকে ২৯৫ কিলোমিটার দক্ষিণ-পশ্চিম, কক্সবাজার থেকে ২৭৫ কিলোমিটার দক্ষিণ-পশ্চিম ও মংলা সমুদ্রবন্দর থেকে ১৫০  কিলোমিটার দক্ষিণে অবস্থান করছে।  নিম্নচাপের প্রভাবে সৃষ্ট জলোচ্ছ্বাসে কক্সবাজার উপকূলের নিম্নাঞ্চলীয় ৫০টির বেশি গ্রাম প্লাবিত হয়েছে। পানিতে ডুবে এক শিশুর মৃত্যুর খবর পাওয়া গেছে। এছাড়াও জেলার টেকনাফ উপজেলার শাহপরীর দ্বীপের জালিয়াপাড়া ও পশ্চিম পাড়ার ভাঙ্গা ভেড়িবাঁধ দিয়ে জোয়ারের পানি ঢুকে ১০টি গ্রাম প্লাবিত হয়েছে। সেইসঙ্গে চিংড়িঘের, রাস্তাঘাট ও ঘরবাড়িও পানিতে প্লাবিত হয়েছে। এছাড়া এসব এলাকাগুলোতে খাওয়ার পানির সঙ্কট দেখা দিয়েছে। সাগর উত্তাল থাকায় কক্সবাজার, টেকনাফসহ সমুদ্র উপকূলবর্তী এলাকাগুলোতে ৩ নম্বর সতর্ক  সঙ্কেত অব্যাহত রাখা হয়েছে। কক্সবাজারে আবহাওয়া অধিদপ্তরের আবহাওয়াবিদ মো. শহিদুল ইসলাম জানিয়েছেন, নিম্নচাপের প্রভাবে উপজেলার ৫০টি গ্রামে জলোচ্ছ্বাস হয়েছে। এতে ২০টি ঘরবাড়ি ক্ষতিগ্রস্ত এবং অন্তত ১৫ জন আহত হয়েছে। শুক্রবার জোয়ারের পানি ও উজান থেকে নেমে আসা পাহাড়ি ঢলের কারণে টেকনাফ-কক্সবাজার সড়কের ওপর দিয়ে পানি বয়ে যাচ্ছে। যেকোনো সময় জেলা সদরের সঙ্গে যোগাযোগ বিচ্ছিন্ন হয়ে যেতে পারে। টেকনাফ উপজেলা নির্বাহী কর্মকর্তা (ইউএনও) আ ন ম নাজিম উদ্দিন বিষয়টি নিশ্চিত করেছেন।  সদরের বুড়িরচর, আমতলীর ঘটখালী, তালতলী থানার  তেতুলবাড়িযা, পাথরঘাটার পদ্মা, তাফালবাড়িয়া, বেদাগীর আলীয়াবাদ, সরিষামুড়ি, বামনার কালিকাবাড়ী, রামনা এলাকার বন্যা নিয়ন্ত্রণ বাঁধের বেশ কিছু অংশ ভেঙে গিয়ে এলাকাগুলো প্লাবিত হয়েছে। নদ-নদীতে স্বাভাবিক মাত্রার চেয়ে বেশি পানি বৃদ্ধির কারণে আশারচর, নিদ্রা, সখিনা, পদ্মা, লালদিয়া, হরিণবাড়িয়া, রুহিতা, লাঠিমারা, মাঝেরচর, ছোনবুনিয়াসহ জেলার বিভিন্ন চরগুলো পানিতে ডুবে যাওয়ায় প্রায় ২০ হাজার পরিবার পানিবন্দী হয়ে পড়েছে। গতকাল শুক্রবারও উপকূলের নদ-নদীতে বিপৎসীমার ৩৪ সেন্টিমিটারের ওপর দিয়ে পানি প্রবাহিত হচ্ছে। অস্বাভাবিক জোয়ারে  বরগুনা সদর ও তালতলী থানার প্রায় ২০০টি মাছের ঘের ভেসে গেছে। প্রবল বর্ষণ ও জলোচ্ছ্বাসে আমতলী উপজেলার পচাকোড়ালিয়া, মৌপাড়া, গাবতলী, চরপাড়া, জাকিরতবক, হেলেঞ্চাবাড়িয়াসহ প্রায় ১০০ গ্রাম প্লাবিত হয়েছে। জেলা ঘূর্ণিঝড় প্রস্তুতি কেন্দ্রের উপপরিচালক হাফিজ উদ্দীন আহাম্মদ এসব বিষয় নিশ্চিত করেছেন।  নিম্নচাপের প্রভাবে ভোলা সদর উপজেলার পূর্ব ইলিশা ইউনিয়নের মুরাদ-শফিউল্লাহ, নাটোর মিয়ার হাট ও ইলিশা গ্রাম, কাঁচিয়া ইউনিয়নের ভবানীপুর, শাহমাদার ও কাঁচিয়া গ্রাম এবং ধনিয়া ইউনিয়নের তুলাতুলি ও ধনিয়া গ্রামের প্রায় দেড় হাজার পরিবার  এখন পানিবন্দী। দৌলতখান উপজেলার ভবানীপুর ও সৈয়দপুর ইউনিয়নের প্রায় দুই হাজার পরিবার পানিবন্দী হয়েছেন। কাঁচিয়া ইউনিয়নের গুড়া মিয়ার হাটে পুুরান বন্যা নিয়ন্ত্রণ বাঁধের অনেক জায়গা জোয়ার ও বৃষ্টির পানিতে নষ্ট হয়ে গেছে। ধনিয়া ইউনিয়নের বালিয়াকান্দি গ্রামে নতুন বাঁধের কয়েক জায়গায় ফাটল দেখা দিয়েছে। ভুক্তভোগীরা জানায়, তাদের বাড়িঘরে সাড়ে চার হাত পর্যন্ত পানি উঠেছে।  ভোলার সদর উপজেলার চেয়ারম্যান ফজলুল কাদের মোল্লা বৃহস্পতিবার সন্ধ্যায় এ সব ক্ষতিগ্রস্ত এলাকা পরিদর্শন করে সাংবাদিকদের বলেন, ভোলা শহরকে রক্ষা করতে হলে এ  মূহুর্তে সাড়ে চার কিলোমিটার এলাকায় পাকা ফোল্ডার (ব্লক বাঁধ) ফেলা অত্যন্ত জরুরি। দৌলতখান উপজেলা নির্বাহী কর্মকর্তা (ইউএনও) মোহাম্মদ সাইফুল ইসলাম বলেন, বিপদগ্রস্তদের উদ্ধার করতে ইউনিয়ন পরিষদ চেয়ারম্যানদের নির্দেশ দেওয়া হয়েছে।  হাতিয়া প্রতিনিধি জানান, দুদিনের জোয়ারের পানিতে বেড়িবাঁধ ভেঙে উপজেলার নিঝুমদ্বীপ, সুখচর, নলচিরা, চরঈশ্বর, চারকিং, তমরদ্দি ও সোনাদিয়া ইউনিয়নে বিভিন্ন এলাকা প্লাবিত হয়েছে। এলাকাগুলোয় প্রায় ১০ হাজার একর জমির রোপা আউশ ধানের গাছ পানির নিচে তলিয়ে গেছে। পানি উঠেছে প্রায় পাঁচ হাজার বাড়ি-ঘরে।  এ সব ইউনিয়নের প্রায় ৩০০ কাঁচাঘর পড়ে গেছে। এ ছাড়া এক হাজার পুকুরের মাছ পানিতে ভেসে গেছে। উপজেলা নির্বাহী কর্মকর্তা হারুন-অর-রশিদ জানান, এ ব্যাপারে ইউনিয়ন পরিষদের চেয়ারম্যানদের দ্রুত ব্যবস্থা নিতে নির্দেশ দেওয়া হয়েছে।  জেলার শ্যামনগর উপজেলার গাবুরা ইউনিয়ন পরিষদের সাবেক চেয়ারম্যান জি এম সফিউল আযম জানান, ইউনিয়নের ৯ নম্বর সোরা, নাপিতখালী, চকবারা, খোলপেটুয়া এলাকার আইলায় গৃহহীন প্রায় ৪০০ পরিবার দুর্ভোগে আছে। গাবুরার চকবারা খেয়াঘাট, নেবুবনিয়া ও মধ্যম খোলসেবুনিয়া এলাকায় চিংড়ি চাষের জন্য নদী থেকে পানি তোলার  নর্দমা তৈরি করায় পানি উন্নয়ন বোর্ডের বাঁধের তিন স্থানে ফাটল দেখা দিয়েছে। স্বেচ্ছাশ্রমের মাধ্যমে স্থানীয় মানুষ বাঁধ টিকিয়ে রাখার চেষ্টা করছে। এলাকার খোলপেটুয়া, চুনকুড়ি মামুদো, ইছামতী ও কপোতাক্ষ নদীর পানির বেড়েছে দুই ফুটের মতো। পানি উন্নয়ন বোর্ডের বিভাগ-২-এর উপবিভাগীয় প্রকৌশলী মো. নাছিরউদ্দিন জানান, বাঁধ ভেঙে লোকালয়ে পানি ঢোকেনি। তবে কয়েকটি স্থানে চিংড়ি চাষের জন্য বাঁধ কেটে ও নর্দমা করে পানি তোলায় বাঁধ ঝুঁকিপূর্ণ হয়ে পড়েছে।  খুলনা প্রতিনিধি জানান, জেলার দাকোপ ও কয়রা অঞ্চলে অনেক এলাকা প্লাবিত হয়েছে। দাকোপে  প্রায় ১৫০টি কাঁচা ঘরবাড়ি ক্ষতিগ্রস্ত হয়েছে।  লঘুচাপের প্রভাবে সাগর উত্তাল হওয়ায় পটুয়াখালীতে লঞ্চ চলাচল বন্ধ রয়েছে। অস্বাভাবিক জোয়ারের পানিতে পটুয়াখালী-কুয়াকাটা মহাসড়কের কলাপাড়া, হাজিপুর ও মহিপুর ফেরির গ্যাংওয়ে তলিয়ে গেছে। শতশত মাছ ধরার ট্রলার কলাপাড়ার আলীপুর-মহিপুর এবং গলাচিপার চরমোন্তাজ ও মৌডুবির উপকূলীয় এলাকায় নিরাপদ আশ্রয় কেন্দ্রে আশ্রয় নিয়েছে। জোয়ারের পানিতে রাস্তা ডুবে যাওয়ায় কুয়াকাটার সঙ্গে সারাদেশের সড়ক যোগাযোগ বিচ্ছিন্ন হয়ে পড়েছে।  এদিকে, দুর্যোগপূর্ণ আবহাওয়ার কারণে মাওয়া-কাওড়াকান্দি ও  পাটুরিয়া-দৌলতদিয়া ঘাটে নৌ-চলাচল বন্ধ রয়েছে।  এছাড়া ফেনী, লক্ষ্মীপুর, বরিশাল, চাঁদপুর, পিরোজপুর, ঝালকাঠী, বাগেরহাট এবং তাদের অদূরবর্তী দ্বীপ ও চরগুলো স্বাভাবিক জোয়ারের চেয়ে ২ থেকে ৪ ফুট অধিক উচ্চতার বায়ুতাড়িত জলোচ্ছ্বাসে পাবিত হতে পারে। শুক্রবার সকাল থেকে রাজধানীসহ উপকূলীয় এলাকায় শুরু হয়েছে মুষলধারে বৃষ্টি।